**Informatīvais ziņojums**

**Par 2018. gada 19.jūnija Ministru kabineta sēdes darba kārtības punktu**

**“Par Latvijas Republikas nacionālās pozīcijas apstiprināšanu par ES kopējās nostājas projektu pievienošanās sarunu ar Serbiju 13. sadaļā Zivsaimniecība”**

Lai novērtētu Eiropas Savienības (ES) kandidātvalstu gatavību sākt sarunas konkrētās ES politiku jomās, Eiropas Komisija (EK) veic kandidātvalstu nacionālo tiesību aktu atbilstības ES prasībām izvērtēšanu. Serbijas tiesību aktu izvērtēšana tika sākta 2013. gada septembrī. Serbijas ES pievienošanās sarunās ir 35 sadaļas. Tajās sarunu sadaļās, kur ES dalībvalstis ir noteikušas sarunu atvēršanas vai slēgšanas nosacījumus, EK uzrauga to izpildi. Līdz 2018. gada 19. jūnijam sarunās ar Serbiju tika atvērtas 12 sarunu sadaļas un 2 no tām ir provizoriski slēgtas.

Tiesību aktu caurskatīšanas gaitā EK ir secinājusi, ka Serbija ir pietiekami gatava sarunu sākšanai 13. sadaļā Zivsaimniecība.

Serbijai ir jāturpina tiesību aktu saskaņošana ar sadaļā ietverto ES tiesību aktu kopumu, kā arī to efektīva īstenošana un izpilde. Provizoriskai sadaļas slēgšanai EK ir izvirzījusi Serbijai nosacījumu iesniegt rīcības plānu, kas līdz pievienošanās dienai nodrošinās pilnīgu atbilstību ES tiesību aktu prasībām, tostarp attiecībā uz akvakultūru un nelegālas, nereģistrētas un neregulētas zvejas kontroles pasākumiem.

Balstoties uz šo informāciju, ir sagatavota Latvijas nacionālā pozīcija par ES kopējās nostājas projektu pievienošanās sarunu ar Serbiju 13. sadaļā Zivsaimniecība.

Latvijas pozīcija:

* Latvija atbalsta Eiropas Komisijas rekomendāciju atvērt pievienošanās sarunas ar Serbiju 13. sadaļā Zivsaimniecība .

Pozīcija ir sagatavota saskaņā ar Ministru kabineta 2009. gada 3. februāra noteikumiem Nr. 96 “Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos”.

Tā kā ES paplašināšanās un Serbijas pievienošanās sarunas uzskatāmas par tādām, kas būtiski skar Latvijas intereses, saskaņā ar Ministru kabineta 2009. gada 3. februāra noteikumu Nr. 96 “Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” 21.1.1. punktuto apstiprināšanas kārtība paredz apstiprināšanu Ministru kabinetā.

Iesniedzējs: ārlietu ministrs E. Rinkēvičs

Vīza: valsts sekretāra p.i. A. Vanaga

Dailidenaite, 67015927

ginta.dailidenaite@mfa.gov.lv